Եվգենի Բելիչ

**Եվգենի Ստանիսլավովիչ Բելիչ** (, ), ուկրաինացի ֆուտբոլիստ, կիսապաշտպան։

## Կենսագրություն
### Ակումբային կարիերա
Ծնվել է 2001 թվականի հունվարի 9-ին Չեռնիգովում։ Ֆուտբոլով սկսել է զբաղվել յոթ տարեկանում։ Սկզբում մարզչի ղեկավարությամբ խաղացել է բակային թիմում։ Հետագայում հայրը նրան բերել է Գագարինի անվան մարզադաշտ, որից հետո Եվգենին սովորել է Չեռնիգովի «Դեսնա» մանկապատանեկան դպրոցում։ Մասնակցել է մրցումների, որոնք անցկացվել են Իսպանիայում, Բուլղարիայում, Բելառուսում և Էստոնիայում։ Այդ մրցաշարերին մասնակցելու համար վճարել են նրա ծնողները: 2018 թվականի մայիսին «Դեսնի» մարզադպրոցը նրա մասնակցությամբ դուրս է եկել Ուկրաինայի մանկապատանեկան ֆուտբոլային բարձրագույն լիգա։

2018 թվականի ամռանը հաղորդվում էր գերմանական «Քյոլնի» կողմից Բելիչի նկատմամբ հետաքրքրության մասին: 2018 թվականի հունիսի 24-ին կնքել է առաջին պրոֆեսիոնալ պայմանագիրը «Դեսնայի» հետ։ Գլխավոր մարզիչ Ալեքսանդր Ռյաբոկոնը նրան տարել է Պրեմիեր լիգայի մեկնարկին նախապատրաստվող հիմնական թիմի ուսումնամարզական հավաքի։ «Դեսնայի» կազմում նորամուտը նշել է 2018 թվականի հուլիսի 3-ին՝ 17 տարեկանում՝ Օբոլոն-Բրովարի հետ ընկերական խաղի 72-րդ րոպեին (1:1) փոխարինելով Վիտալի Երմակովին։

2018/19 մրցաշրջանի առաջին հատվածում հանդես է եկել հիմնականում մինչև 19 տարեկանների թիմում, որտեղ խաղադաշտ է դուրս եկել ավագի թևկապով: Ընդհանուր առմամբ մրցաշրջանի ընթացքում Մ-19 առաջնության շրջանակներում մասնակցել է 16 հանդիպման՝ աչքի ընկնելով 2 գոլով Կիևի «Դինամոյի» դարպասը: Ընդգրկվել է նաև Մ-21 առաջնության երիտասարդական կազմի հանդիպումներում, որտեղ անցկացրել է 12 խաղ և դարձել 1 գոլի հեղինակ:

2019 թվականի հունվարին հիմնական թիմի հետ մեկնել է Թուրքիայի Սիդե քաղաքում կայացած հավաքին։ 2019 թվականի մայիսի 25-ին 18 տարեկանում առաջին անգամ խաղացել է Պրեմիեր լիգայում՝ փոխարինման դուրս գալով Կիևի «Արսենալի» դեմ խաղում (1:0): Եվգենին դարձել է 21-րդ դարում ծնված առաջին ֆուտբոլիստը, որը խաղադաշտ է դուրս եկել «Դեսնայի» կազմում: Քանի որ 7-րդ համարը, որի տակ  նախկինում ելույթ էր ունենում, զբաղված էր, այդ պատճառով ընտրել է 16-րդ համարը՝ ելնելով այն փաստից, որ 1+6 =7: 2018/19 մրցաշրջանի ավարտից հետո նոր պայմանագիր է կնքել չեռնիգովյան ակումբի հետ։ 2020/21 մրցաշրջանի առաջին հատվածի արդյունքներով նա մտել է Ուկրաինայի երիտասարդական առաջնության խորհրդանշական հավաքական՝ Wyscout ինդեքսի համաձայն։

2021 թվականի փետրվարին վարձավճարով մինչև մրցաշրջանի ավարտը միացել է Երկրորդ լիգայի A խմբի առաջատար Դինազ Վիշգորոդի հայտացուցակին։

### Կարիերա հավաքականում
2016 թվականի սեպտեմբերի 15-ին Ուկրաինայի մինչև 16 տարեկանների հավաքականի գլխավոր մարզիչ Օլեգ Կուզնեցովը նրան հրավիրել է մասնակցելու Բելգիայի հավաքականի հետ երկու ընկերական հանդիպման։ Առաջին խաղում, նրա թիմը հաղթել է 1:0 հաշվով, Բելիչը փոխարինման է դուրս եկել 77-րդ րոպեին, իսկ երկրորդ խաղում, որն ավարտվել Է Ուկրաինայի հավաքականի պարտությամբ (0:3), խաղադաշտում անցկացրել է 90 րոպե։ 2016 թվականի նոյեմբերին պատանեկան հավաքականի կազմում հավաք է անցկացրել Իտալիայում։

2017 թվականի հունվարին հրավիրվել է Թուրքիա՝ մասնակցելու Էգեյան ծովի գավաթի խաղարկությանը։ Մրցաշարի առաջին խաղում, որում Ուկրաինայի հավաքականը 0:1 հաշվով պարտվել է Հունաստանին, խաղադաշտ է դուրս եկել 41-րդ րոպեին։ Չեռնոգորիայի դեմ խաղում, որում նրա թիմը 4:1 հաշվով հաղթանակ տարել, փոխարինման է դուրս եկել 71-րդ րոպեին։ Մրցումների արդյունքում Ուկրաինայի հավաքականը դարձել է երրորդը՝ 3-րդ տեղի համար խաղում հաղթելով Սլովակիային։

## Ծանոթագրություններ

Կատեգորիա:Ուկրաինացի ֆուտբոլիստներ